Poliisille niskoittelusta tunnettu ex-pienpuoluejohtaja ja tubettaja Marco de Wit yritti potkia poliiseja.

Marco de Witin puolen vuoden ehdollinen vankeustuomio jää voimaan.

Hovioikeus ei ottanut juttua jatkokäsittelyyn. De Wit yritti mielenosoituksessa potkia ja kampittaa poliiseja.

Mielenosoittajan itsensä mukaan kyse oli poliisin juonittelusta.

Mielenosoittaja Marco de Witiä kannetaan poliisiautoon erikoisen kampitusliikkeen päätteeksi 26.6.2017. Poliisi varautui järjestyshäiriöihin muun muassa koirapartiolla. ALMA MEDIAN ARKISTO

Maahanmuuttovastaisesta Suomen kansa ensin -pienpuolueesta, Youtube-videoilta ja mielenosoituksista tuttu Marco de Wit on tuomittu puolen vuoden ehdolliseen vankeuteen.

Helsingin hovioikeus ei ottanut asiaa jatkokäsittelyyn. Käräjäoikeuden tuomio virkamiehen väkivaltaisesta vastustamisesta, kahdesta niskoittelusta poliisia vastaan ja haitanteosta virkamiehelle jää voimaan.

De Wit oli häiriöksi kahdessa eri mielenosoituksessa Helsingissä. Kumpikin tapaus liittyi maahanmuuttovastaisten mielenosoitukseen ja siihen, että poliisi katsoi paikan tai toiminnan sopimattomaksi.

Helmikuussa 2017 poliisipartio saapui Paasikivenaukiolle Lasipalatsin kulmalle, jossa de Wit ja muut osoittivat mieltään. Tarkoituksena oli siirtää kokoontuminen muualle, mutta neuvottelu ei onnistunut.

”Passiivinen vastarinta!”

Paikalle tullut ylikomisario määräsi partion ottamaan de Witin kiinni. De Wit kieltäytyi tulemasta autoon ja riuhtaisi kätensä irti toisen poliisimiehen otteesta. Poliisi siirtyi astetta vahvempaan kuljetusotteeseen, jolloin de Wit heittäytyi veltoksi. Kenttäpoliisin mukaan kohdehenkilö yritti potkia häntä terävästi noin kolme kertaa.

– De Wit huusi tilanteessa poliiseille solvauksia sekä lukuisia kertoja ”passiivinen vastarinta”, poliisi kertoi.

Tuomitun itsensä mukaan tilanne oli hyvin hämmästyttävä. De Wit kiisti syytteen. Miehen mukaan poliisit juonittelivat kiinniotossa saadakseen hänelle vakavampia syytteitä. Vastaaja väitti yrittäneensä vain nousta kerran ylös. De Wit kertoi oikeudessa, että on harrastanut kamppailulajeja, minkä vuoksi hän olisi varmuudella osunut poliiseihin, jos olisi yrittänyt potkia.

Käräjäoikeuden mukaan kyse oli virkamiehen väkivaltaisesta vastustamisesta.

Juttu jatkuu kuvan jälkeen.

Youtube-kuvamateriaalia Rautatientorin kiinniotosta. KUVAKAAPPAUS

Saksiliike johti tuomioon

Toinen tapaus oli niin ikään Helsingissä, nyt Rautatientorilla, jossa Suomi Ensin -aktivistit osoittivat mieltään. Tilanne tallentui Youtube-videolle, jossa se on edelleen nähtävissä.

Helsingin poliisi oli päättänyt mielenosoituksen hajottamisesta, ja paikalle tuli useita partioita. De Wit kieltäytyi noudattamasta naiskomisarion määräyksiä. Poliisi pyysi miehen sivummalle keskustelemaan.

De Wit heittäytyi yhtäkkiä maahan. Kaksi poliisimiestä lähti taluttamaan häntä kuljetusotteessa. De Wit heijasi itseään puolelta toiselle ja saavutti eräänlaisen heiluriliikkeen, mikä puolestaan johti erikoiseen saksiotteeseen toisen poliisin jaloista. Poliisi kaatui, de Wit kaatui poliisin päälle ja kiinniotto jatkui vaaka-asennossa. Taustalla soi Kari Tapion kappale Olen suomalainen.

Syyttäjä vaati rangaistuksia niskoittelusta ja haitanteosta virkamiehelle. De Wit oli näistä syytteistä samaa mieltä.

De Wit katsottiin syylliseksi vielä toiseen niskoitteluun poliisia vastaan. Pari päivää myöhemmin hän oli jälleen Rautatientorilla ja kieltäytyi poistumasta.